Boek van die week: Boodskapper van die gode - Wêreldwyd
Ek wou so graag hê een van daardie fone moet lui en die man moet (sonder om verbaas te lyk) omdraai en dit optel. Dan moet hy glimlag en in 'n stem wat al dekades lank aan miljoene mense bekend is, sê: "Hello, Elvis here."
Boodskapper van die gode is 'n keur uit die veelbekroonde joernalis Murray la Vita se rubrieke, sketse en essays. Sy aangetrokkenheid tot dit wat ongewoon en aweregs is, vind in talle van die 104 stukke in hierdie bundel neerslag. Ervarings uit sy kinderdae en jeug word afgewissel met belewenisse tydens reise na stede soos New York, Parys, Rome en Amsterdam. Hy skryf oor waarom hy nie die Anne Frank-huis kon besoek nie, vertel van vergrype op eilande, beskryf hoe hy en sy nefie as vyfjariges oorlog ontdek het, gee 'n glimp oor eerste liefde op sy hartsplek, Hangklip, en deel met die leser hoe sy geliefde vriendin in 'n heks verander het. Hoewel die leser melancholie, weerloosheid en selfs gebrokenheid in hierdie stories sal aantref, is daar ook heerlike humor en absurditeite.
La Vita is 'n bekroonde Afrikaanse profiel- en rubriekskrywer. Hy skryf dikwels oor op die oog af klein gebeurtenisse en dinge, maar dit word dan ontgin op 'n wyse wat die leser twee keer laat kyk.
Antjie Krog sê die volgende: "Niemand kan soos Murray la Vita met feitlik geen besonderhede subtiliteite aandui nie (ek dink hy is 'n stilistiese sjamaan en ons behoort almal by hom te leer)."